മുട്ടാര് കാട്ടടി കരിങ്ങണം റോഡ് ചെളിക്കുണ്ട് കുട്ടനാട്: കാട്ടടി കരിങ്ങണംപള്ളി റോഡ് ടാറിംഗ് വൈകിയതോടെ റോഡ് ചെളിക്കുണ്ടായി. മുട്ടാര് പഞ്ചായത്ത് വെളിയനാട് ബ്ലോക്കില് സമര്പ്പിച്ച ആസ്തി രജിസ്റ്റര് രേഖകള് നഷ്ടപ്പെട്ടതാണ് പദ്ധതിയെ ചെളിയില് മുക്കിയത്. റീ ബില്ഡ് പദ്ധതിയില് റോഡ് ടാര് ചെയ്യുന്നതി 15 ലക്ഷം അനുവദിച്ചെങ്കിലും വിനിയോഗിക്കാനായില്ല. യാത്രക്കാര് അപകടത്തില്പ്പെട്ടാല് തൊട്ടടുത്തുള്ളി തോട്ടിലേക്ക് പതിക്കാനിടയായാല് അപകട തീവ്രത വര്ദ്ധിക്കും. വെളിയനാട് ബ്ലോക്ക് പഞ്ചായത്ത് 2018 19ല് ഫ്ളഡ് പദ്ധതിയില് അഞ്ചുലക്ഷം അനുവദിച്ചതിനെ തുടര്ന്നായിരുന്നു റോഡിന്റെ ആദ്യ നിര്മ്മാണം. നാളുകള് കഴിഞ്ഞതോടെ റോഡ് വീണ്ടും കുണ്ടും കുഴിയുമായി. മഴ ശക്തിപ്പെട്ടതോടെ റോഡ് ചെളിക്കുണ്ടായി. ശോച്യാവസ്ഥ പരിഹരിക്കണമെന്ന മുറവിളി ഉയര്ന്നതോടെയാണ് വെളിയനാട് ബ്ലോക്കില് നിന്ന് റീബില്ഡ് പദ്ധതിയില് ടാര് ചെയ്യുന്നതിന് 15 ലക്ഷം രൂപ അനുവദിച്ചത്. നിര്മ്മാണം ആരംഭിക്കുന്നതിന് മുന്നോടിയായി നടന്ന പരിശോധനയില് പഞ്ചായത്തിന്റെ ആസ്തി രജിസ്റ്റര് സംബന്ധമായ രേഖകള് കണ്ടെടുക്കാന് കഴിയാതെ വന്നതോടെയാണ് നിര്മ്മാണം നീണ്ടത്. ബ്ലോക്കിലേക്ക് രേഖകള് കൈമാറിയതായി പഞ്ചായത്ത് ഉദ്യോഗസ്ഥരും അതിവിടെ കാണാനില്ലെന്ന് ബ്ലോക്ക് ജീവനക്കാരും പരസ്പരം കൈയൊഴിഞ്ഞതോടെയാണ് റോഡ് തകര്ന്ന് തരിപ്പണമായത്.